CELEX: C2005/281/29
Language: el
Date: 2005-11-12 00:00:00
Title: Υπόθεση C-362/05 P: Άσκηση αναιρέσεως που υποβλήθηκε στις 23 Σεπτεμβρίου 2005 από τον Jacques Wunenburger κατά της αποφάσεως του Πρωτοδικείου των Ευρωπαϊκών Κοινοτήτων (πρώτο τμήμα) της 5ης Ιουλίου 2005 στο πλαίσιο της υποθέσεως T-370/03 Jacques Wunenburger κατά Επιτροπής των Ευρωπαϊκών Κοινοτήτων

12.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/15
            
         Άσκηση αναιρέσεως που υποβλήθηκε στις 23 Σεπτεμβρίου 2005 από τον Jacques Wunenburger κατά της αποφάσεως του Πρωτοδικείου των Ευρωπαϊκών Κοινοτήτων (πρώτο τμήμα) της 5ης Ιουλίου 2005 στο πλαίσιο της υποθέσεως T-370/03 Jacques Wunenburger κατά Επιτροπής των Ευρωπαϊκών Κοινοτήτων
   (Υπόθεση C-362/05 P)
   (2005/C 281/29)
   γλώσσα διαδικασίας: η γαλλική
   Ο Jacques Wunenburger, εκπροσωπούμενος από τον δικηγόρο Eric Boigelot άσκησε ενώπιον του Δικαστηρίου των Ευρωπαϊκών Κοινοτήτων, στις 23 Σεπτεμβρίου 2005, αναίρεση κατά της αποφάσεως του Πρωτοδικείου των Ευρωπαϊκών Κοινοτήτων (πρώτο τμήμα) της 5ης Ιουλίου 2005 στην υπόθεσηT-370/03 Jacques Wunenburger κατά Επιτροπής των Ευρωπαϊκών Κοινοτήτων.
   Ο αναιρεσείων ζητεί από το Δικαστήριο:
   
               —
            
            
               να κηρύξει την αίτηση του αναιρέσεως παραδεκτή και βάσιμη·
            
         
               —
            
            
               να εξαφανίσει την απόφαση του Πρωτοδικείου των Ευρωπαϊκών Κοινοτήτων, της 5ης Ιουλίου 2005, στην υπόθεση T-370/03, Wunenburger κατά Επιτροπής.
            
         Ο αναιρεσείων ζητεί επίσης από το Δικαστήριο να εκδικάσει το ίδιο τη διαφορά και, κάνοντας δεκτή την αρχική του προσφυγή στην υπόθεση T-370/03:
   
               —
            
            
               να ακυρώσει την απόφαση της ΑΔΑ, της 11ης Μαρτίου 2003, με την οποία απορρίφθηκε η υποψηφιότητά του για τη θέση διευθυντή στη Διεύθυνση «Αφρική, Καραϊβική, Ειρηνικός» (AIDCO.C) και, στη συνέχεια, την απόφαση της ΑΔΑ, της 8ης Ιανουαρίου 2003, σχετικά με τον διορισμό του Amir NAQVI στην εν λόγω θέση·
            
         
               —
            
            
               να ακυρώσει τη ρητή απόφαση περί απορρίψεως της ενστάσεώς του η οποία υποβλήθηκε σύμφωνα με το άρθρο 90, παράγραφος 2, του ΚΥΚ στις 2 Απριλίου 2003 και απορρίφθηκε με ρητή απόφαση της 14ης Ιουλίου 2003, η οποία του κοινοποιήθηκε στις 11 Αυγούστου 2003·
            
         
               —
            
            
               να ακυρώσει τον διορισμό του Amir NAQVI στη θέση του διευθυντή στη Διεύθυνση «Αφρική, Καραϊβική, Ειρηνικός» (AIDCO.C), που είχε ιδίως ως συνέπεια την απόρριψη της υποψηφιότητάς του για την κενή θέση·
            
         
               —
            
            
               να καταδικάσει, εν πάση περιπτώσει, την καθής στα δικαστικά έξοδα.
            
         Λόγοι αναιρέσεως και κύρια επιχειρήματα:
   Οι λόγοι αναιρέσεως αντλούνται, σύμφωνα με το άρθρο 58 του Οργανισμού του Δικαστηρίου, από παράβαση του κοινοτικού δικαίου και διαδικαστικές παρατυπίες ενώπιον του Πρωτοδικείου, πράγμα που ζημίωσε τον αναιρεσείοντα.